ŉ Boer is vanmiddag op sy kleinhoewe in Kameeldrift in die noorde van Pretoria doodgeskiet.

Kapt. Kay Makhubele, woordvoerder van die polisie, het gesê die boer was omstreeks 14:00 besig om sy elektriese heining op die kleinhoewe op Rinkhalsweg te herstel toe hy deur twee verdagtes oorval is.

Volgens Makhubele is die boer deur een van die verdagtes geskiet waarna hulle op die vlug geslaan het. Hy het op die toneel aan sy beserings beswyk voor paramedici se aankoms. Hy is later op die toneel dood verklaar.

“Die motief vir die moord is op hierdie stadium nog nie bekend nie. Roof kan egter nie uitgesluit word nie, hoewel dit nog nie bekend is wat van die oorledene gesteel is nie,” het Makhubele verduidelik.

Hillel Coetzer, AfriForum se veiligheidshoof vir die noordstreek, het die voorval aan Maroela Media bevestig.

Volgens Coetzer is die aanval op die boer een van drie voorvalle wat vandag in die omgewing aangemeld is.

ŉ Plaasaanval by Kameelfontein is vanoggend aangemeld waarin plaaswerkers omstreeks 09:50 deur twee verdagtes oorval is. ŉ Vuisgeveg het tussen die werkers en een van die verdagtes uitgebreek waarna die werkers vasgebind is. Die verdagtes het daarna op die vlug geslaan. Een van die verdagtes is in die voorval beseer, het Coetzer gesê.

Nóg ŉ voorval is later op ŉ buurplot aangemeld waartydens plaaswerkers ook vasgebind is.

Coetzer het gesê die polisie, AfriForum en die Kameeldrift-gemeenskapspolisiëringsforum is tans op soek na die verdagtes in die moord op die boer. Die omgewing word gefynkam vir enige leidrade.

Die polisie doen ŉ beroep op die publiek om met enige inligting wat tot die inhegtenisneming van die verdagtes kan lei, na vore te kom. Inligting kan by Misdaadstop by 08600 10 111 aangemeld word.